2.Recurgerea la dispozițiile prezentului acord privind soluționarea litigiilor nu aduce atingere niciunei acțiuni din cadrul OMC și nici acțiunii de soluționare a litigiilor. Cu toate acestea, atunci când o parte a inițiat, în legătură cu o anumită măsură, o procedură de soluționare a litigiilor, în temeiul prezentului titlu sau al Acordului OMC, ea nu poate iniția o procedură de soluționare a litigiilor cu privire la aceeași măsură înaintea celuilalt for decât după încheierea primei proceduri. În plus, o parte nu poate solicita reparații pentru încălcarea unei obligații identice, prevăzute atât de prezentul acord, cât și de Acordul OMC, înaintea ambelor foruri. În acest caz, odată ce a fost inițiată procedura de soluționare a litigiilor, partea respectivă nu poate pretinde reparații pentru încălcarea obligației identice prevăzute de celălalt acord înaintea celuilalt for decât în cazul în care, din motive procedurale sau jurisdicționale, forul ales nu ajunge la nicio concluzie în ceea ce privește solicitarea de reparații pentru încălcarea obligației respective.

4.Părțile instituie regimuri de transport sub control vamal care permit tranzitul mărfurilor fără obligația de a plăti taxe vamale sau alte impuneri cu efect echivalent, sub rezerva depunerii unor garanții adecvate în conformitate cu legislațiile vamale regionale și/sau naționale.

- Sub formă de colițe sau sub formă tubulară

- Lemn de foc, sub formă de trunchiuri, butuci, vreascuri, ramuri sau sub forme similare

-- Sub formă brută sau sub formă de pulbere

-- Sub formă brută sau sub formă de pulbere

-- Sub formă brută sau sub formă de pulbere

-- Sub formă brută sau sub formă de pulbere

- Alte preparate prezentate fie sub formă de blocuri sau bare în greutate de peste 2 kg, fie sub formă de lichid, de pastă, de pudră, de granule sau forme similare, ambalate în recipiente sau ambalaje directe cu un conținut de peste 2 kg

· 60 % din populație are acces la internet, iar aproximativ 90 % din populație are abonamente de telefonie mobilă.

·40 % din populație are acces la internet, iar aproximativ 75 % din populație are abonamente de telefonie mobilă.

·20 % din populație are acces la internet, iar aproximativ 60 % din populație are abonamente de telefonie mobilă.

Toate statele partenere din CAE sunt conectate prin fibră optică. Cu toate acestea, TIC sunt costisitoare și doar aproximativ 13 % din populație are acces la internet, iar aproximativ 50 % din populație are abonamente de telefonie mobilă.

Un total de 100 km (50 km de la Nyakanazi către Kasulu și 50 km de la Kidahwe către Kasulu) sunt în curs de construcție cu bitum standard printr-o finanțare a guvernului Tanzaniei. Tronsonul lipsă care nu are angajamente de finanțare a construcției are o lungime de 250 km. Este în curs de desfășurare, cu finanțare de la NEPAD- IPPF, procedura de achiziții publice pentru consultantul care să actualizeze studiul de fezabilitate și proiectarea detaliată a tronsonului dintre Kasulu și Nyakanazi (210 km), precum și studiul de fezabilitate pentru tronsonul Kasulu Mugina (45 km, situat la granița dintre Tanzania și Burundi)

Construcția tronsonului Mombasa-Nairobi a început în noiembrie 2013. Acest tronson este finanțat în principal de către Exim Bank of China, iar construcția este efectuată de China Road and Bridge Corporation (CRBC); - Studiul de fezabilitate pentru tronsonul Nairobi-Malaba este efectuat de China Communications Construction Company (CCCC) și urmează să fie finalizat în septembrie 2015; Proiectarea tehnică preliminară pentru tronsonul Malaba-Kampala a fost finalizată în august 2014. În martie 2015, guvernul Ugandei și China Harbour Engineering Company (CHEC) au semnat un acord care prevede construirea acestui tronson, inclusiv a rutei nordice spre Gulu și Nimule; - Uganda și Sudanul de Sud au început să implementeze împreună proiectarea tehnică preliminară pentru tronsonul Tororo-Nimule-Juba. - Uganda și Rwanda au început să implementeze împreună proiectarea tehnică preliminară pentru tronsonul Kampala-Kigali și liniile ferate terminus aferente, care urmează să fie finalizată în octombrie 2015. Procesul de mobilizare a finanțărilor este în curs în cele 3 țări.

Proiectul feroviar face parte din Proiectul feroviar și maritim Tanga (Mwambani) – Arusha - Musoma - New Kampala care are, de asemenea, o componentă maritimă care prevede construirea de noi porturi de mare capacitate la Mwambani - Tanga, Musoma și Kampala. Linia va deschide coridorul de dezvoltare Tanga către căile comerciale internaționale și va promova comerțul transfrontalier cu țările învecinate. Linia de cale ferată va fi utilizată pentru transportul produselor agricole și forestiere, al sodei calcinate, al fosfaților și al altor produse minerale către centre ale pieței. De asemenea, proiectul va stimula evacuarea unui vast depozit de nichel, care a fost descoperit la Dutwa, la aproximativ 100 km la est de Mwanza, și a unui vast depozit de sodă calcinată situat la/în apropierea lacului Natron.

COMISIA EUROPEANĂ Bruxelles, 11.2.2016 COM(2016) 64 final ANEXĂ la Propunerea de decizie a Consiliului

privind încheierea Acordului de parteneriat economic (APE) între statele partenere din Comunitatea Africii de Est (CAE), pe de o parte, și Uniunea Europeană și statele sale membre, pe de altă parte





PROTOCOALELE 1 ȘI 2 PROTOCOLUL 1 PRIVIND DEFINIREA NOȚIUNII DE „PRODUSE ORIGINARE” ȘI METODELE DE COOPERARE ADMINISTRATIVĂ Cuprins TITLUL I: Dispoziții generale ARTICOL 1. Definiții TITLUL II: Definirea noțiunii de „produse originare” ARTICOLE 2. Cerințe generale 3. Prelucrarea sau transformarea materialelor al căror import în UE este scutit de taxele vamale aplicabile națiunii celei mai favorizate și de contingente 4. Cumulul în statele partenere CAE 5. Cumulul în UE 6. Cumulul cu alte țări care beneficiază de acces la piața UE fără aplicarea de taxe vamale și de contingente 7. Produse obținute integral 8. Produse prelucrate sau transformate suficient 9. Operațiuni de prelucrare sau transformare insuficiente 10. Unitatea de luat în considerare 11. Accesorii, piese de schimb și utilaje 12. Seturi 13. Elemente neutre TITLUL III: Cerințe teritoriale ARTICOLE 14. Principiul teritorialității 15. Nemodificare 16. Expoziții TITLUL IV: Dovada originii ARTICOLE 17. Cerințe generale 18. Procedura de eliberare a unui certificat de circulație a mărfurilor EUR. 1 19. Certificate de circulație EUR.1 eliberate a posteriori 20. Eliberarea unui duplicat al certificatului de circulație a mărfurilor EUR. 1 21. Eliberarea unor certificate de circulație a mărfurilor EUR. 1 pe baza unei dovezi de origine eliberate sau întocmite anterior 22. Condiții pentru întocmirea unei declarații de origine 23. Exportator autorizat 24. Valabilitatea dovezii de origine 25. Prezentarea dovezii de origine 26. Importul eșalonat 27. Scutiri de la obligația prezentării dovezii de origine 28. Procedura de informare în scopuri de cumul 29. Documente justificative 30. Păstrarea dovezii de origine și a documentelor justificative 31. Neconcordanțe și erori formale 32. Sume exprimate în euro TITLUL V: Metode de cooperare administrativă ARTICOLE 33. Condiții administrative în care produsele pot beneficia de pe urma prezentului acord 34. Notificarea autorităților vamale 35. Metode de cooperare administrativă 36. Controlul dovezii de origine 37. Controlul declarațiilor furnizorilor 38. Soluționarea litigiilor 39. Sancțiuni 40. Derogări

TITLUL VI: Ceuta și Melilla ARTICOL 41. Condiții speciale TITLUL VII: Dispoziții finale ARTICOLE 42. Revizuirea și aplicarea regulilor de origine 43. Modificarea protocolului 44. Anexe 45. Punerea în aplicare a protocolului ANEXE ANEXA I LA PROTOCOLUL 1: NOTE INTRODUCTIVE LA LISTA DIN ANEXA II ANEXA II LA PROTOCOLUL 1: LISTA PRELUCRĂRILOR SAU A TRANSFORMĂRILOR CARE TREBUIE APLICATE MATERIALELOR NEORIGINARE PENTRU CA PRODUSUL FABRICAT SĂ POATĂ OBȚINE CARACTERUL ORIGINAR ANEXA III LA PROTOCOLUL 1: FORMULAR PENTRU CERTIFICATUL DE CIRCULAȚIE A MĂRFURILOR ANEXA IV LA PROTOCOLUL 1: DECLARAȚIE DE ORIGINE ANEXA V (A) LA PROTOCOLUL 1: DECLARAȚIA FURNIZORULUI PENTRU PRODUSE CU CARACTER ORIGINAR PREFERENȚIAL ANEXA V (B) LA PROTOCOLUL 1 DECLARAȚIA FURNIZORULUI PENTRU PRODUSE FĂRĂ CARACTER ORIGINAR PREFERENȚIAL ANEXA V (C) LA PROTOCOLUL 1 DECLARAȚIA PE TERMEN LUNG A FURNIZORULUI PENTRU PRODUSE CU CARACTER ORIGINAR PREFERENȚIAL, ÎN SCOPURI EXCLUSIVE DE CUMUL ÎN CONFORMITATE CU ARTICOLUL 28 ALINEATUL (6) ANEXA V (D) LA PROTOCOLUL 1: DECLARAȚIA PE TERMEN LUNG A FURNIZORULUI PENTRU PRODUSE FĂRĂ CARACTER ORIGINAR PREFERENȚIAL, ÎN SCOPURI EXCLUSIVE DE CUMUL ÎN CONFORMITATE CU ARTICOLUL 28 ALINEATUL (6) ANEXA VI LA PROTOCOLUL 1: FIȘA DE INFORMAȚII ANEXA VII LA PROTOCOLUL 1: FORMULAR PENTRU CEREREA DE DEROGARE ANEXA VIII LA PROTOCOLUL 1: ȚĂRI ȘI TERITORII DE PESTE MĂRI ANEXA IX LA PROTOCOLUL 1: PRODUSE PENTRU CARE DISPOZIȚIILE PRIVIND CUMULUL MENȚIONATE LA ARTICOLUL 4 SE APLICĂ DUPĂ 1 OCTOMBRIE 2015 ANEXA X LA PROTOCOLUL 1: MODEL PENTRU COOPERAREA ADMINISTRATIVĂ DECLARAȚIE COMUNĂ PRIVIND PRINCIPATUL ANDORRA DECLARAȚIE COMUNĂ PRIVIND REPUBLICA SAN MARINO TITLUL I DISPOZIȚII GENERALE ARTICOLUL 1 Definiții În sensul prezentului protocol: (a)„ACP” înseamnă statele din Africa, zona Caraibilor și Pacific; (b)„capitole” și „poziții” înseamnă capitolele și pozițiile din patru cifre utilizate în nomenclatura care reprezintă Sistemul armonizat de denumire și codificare a mărfurilor, denumit în prezentul protocol „Sistem armonizat” sau „SA”; (c)„clasificat” se referă la clasificarea unui produs sau a unui material într-o poziție determinată; (d)„UE” înseamnă Uniunea Europeană; (e)„transport” înseamnă produsele care sunt expediate simultan de la un exportator la un destinatar sau însoțite de un singur document de transport acoperind transportul lor de la exportator la destinatar sau, în absența unui astfel de document, de o singură factură;

(f)„valoare în vamă” înseamnă valoarea stabilită în conformitate cu Acordul din 1994 privind punerea în aplicare a articolului VII din Acordul General pentru Tarife și Comerț (Acordul OMC privind determinarea valorii în vamă); (g)„preț franco fabrică” înseamnă prețul plătit franco fabrică pentru un produs producătorului din UE sau dintr-un stat partener CAE, în întreprinderea căruia s-a efectuat ultima prelucrare sau transformare, cu condiția ca prețul să includă valoarea tuturor materialelor utilizate și toate celelalte costuri de producție aferente, minus toate taxele interne care sunt sau pot fi restituite atunci când produsul obținut este exportat. În cazul în care prețul efectiv plătit nu reflectă toate costurile de fabricare a produsului efectiv suportate în țara beneficiară, prețul franco fabrică reprezintă suma tuturor acestor costuri, minus toate taxele interne care sunt sau pot fi restituite atunci când produsul obținut este exportat. În sensul alineatelor anterioare, dacă ultima prelucrare sau transformare a fost subcontractată unui producător, termenul „producător” desemnează întreprinderea care a angajat subcontractantul. (h)„exportator” este orice persoană fizică sau juridică care exportă mărfuri către teritoriul unui stat partener CAE sau al Uniunii Europene, care este în măsură să facă dovada originii respectivelor mărfuri, indiferent dacă este sau nu producătorul mărfurilor sau dacă întreprinde el însuși formalitățile de export; (i)„mărfuri” înseamnă atât materialele, cât și produsele; (j)„fabricare” înseamnă orice formă de prelucrare sau transformare, inclusiv asamblarea sau operațiunile specifice; (k)„material” înseamnă orice ingredient, materie primă, componentă sau parte etc. utilizate la fabricarea produsului; (l)„materiale neoriginare” înseamnă materialele care nu se califică drept originare în temeiul prezentului protocol; (m)„produs” înseamnă produsul fabricat, chiar în cazul în care este destinat utilizării ulterioare în cadrul unei alte operațiuni de fabricare; (n)„producător” cuprinde, printre altele, întreprinderile de minerit, de producție sau agricole sau orice cultivator sau meșteșugar individual; (o)„valoarea materialelor” înseamnă valoarea în vamă în momentul importului a materialelor neoriginare utilizate sau, dacă aceasta nu este cunoscută sau nu poate fi stabilită, primul preț verificabil plătit pentru aceste materiale în Uniunea Europeană sau în statele partenere CAE; (p)„valoarea adăugată” înseamnă prețul franco fabrică al unui produs finit din care se scade valoarea în vamă a tuturor materialelor importate din țări terțe sau, în cazul în care valoarea în vamă a materialului importat nu este cunoscută sau nu poate fi stabilită, prevalează primul preț care poate fi verificat, plătit pentru aceste materiale în Uniunea Europeană sau în unul dintre statele partenere CAE; (q)termenul „teritorii” include apele teritoriale; (r)„TTPM” înseamnă țările și teritoriile de peste mări, astfel cum sunt definite în anexa VIII; (s)„taxele convenționale” sunt taxele vamale în regimul clauzei națiunii cele mai favorizate aplicate mărfurilor importate din țări terțe; aceste taxe convenționale exclud suspendările tarifare autonome și contingentele tarifare OMC; (t)„declarația de origine” este o declarație întocmită de către exportator pe o factură, o notă de livrare sau pe orice alt document comercial care descrie produsele respective într-o măsură suficient de detaliată pentru a permite identificarea acestora; modelul textelor de declarație de origine figurează în anexa IV; (u)„alte state ACP” înseamnă toate statele ACP cu excepția statelor partenere CAE; (v)„prezentul acord” înseamnă Acordul de parteneriat economic între Uniunea Europeană și statele sale membre, pe de o parte, și statele partenere CAE, pe de altă parte. TITLUL II

DEFINIREA NOȚIUNII DE „PRODUSE ORIGINARE” ARTICOLUL 2 Cerințe generale 1.În sensul prezentului acord, se consideră a fi produse originare din Uniunea Europeană: (a)produsele obținute integral în UE în sensul articolului 7 din prezentul protocol; (b)produsele obținute UE și care conțin materiale care nu au fost obținute integral acolo, cu condiția ca aceste materiale să fi fost supuse în UE la suficiente prelucrări sau transformări în sensul articolului 8. 2.În sensul prezentului acord, se consideră a fi produse originare dintr-un stat partener CAE: (a)produsele obținute integral într-un stat partener CAE în sensul articolului 7 din prezentul protocol; (b)produsele obținute într-un stat partener CAE și care conțin materiale care nu au fost obținute integral acolo, cu condiția ca aceste materiale să fi fost supuse în statul partener CAE respectiv la suficiente prelucrări sau transformări în sensul articolului 8. ARTICOLUL 3 Prelucrarea sau transformarea materialelor al căror import în Uniunea Europeană este scutit de taxele vamale aplicabile națiunii celei mai favorizate și de contingente 1.Fără a aduce atingere dispozițiilor articolului 2 alineatul (2), materialele neoriginare care, la importul în UE, sunt scutite de taxe vamale prin aplicarea unor taxe convenționale în regimul clauzei națiunii cele mai favorizate în conformitate cu Tariful său Vamal Comun se consideră materiale originare dintr-un stat CAE dacă sunt incorporate într-un produs obținut acolo. Nu este obligatoriu ca aceste materiale să fi fost supuse la suficiente prelucrări sau transformări, cu condiția să fi fost supuse unor prelucrări sau transformări care le depășesc pe cele prevăzute la articolul 9 alineatul (1). 2.Certificatele de circulație a mărfurilor EUR.1 (rubrica 7) sau declarațiile de origine eliberate în temeiul alineatului (1) au înscrisă una dintre următoarele mențiuni: „Aplicarea articolului 3.1 din protocolul 1 la EPA UE-CAE”. 3.UE notifică în fiecare an Comitetului special pentru vămi și facilitarea comerțului menționat la articolul 29 din prezentul acord și denumit în continuare „Comitetul” lista materialelor cărora li se aplică dispozițiile prezentului articol. 4.Cumulul prevăzut la prezentul articol nu se aplică următoarelor materiale: (a)materiale care, la importul în UE, fac obiectul unor taxe antidumping sau compensatorii atunci când sunt originare din țara care face obiectul acestor taxe antidumping sau compensatorii; (b)materiale clasificate la subpozițiile Sistemului armonizat care includ, de asemenea, alte linii tarifare de opt cifre care nu sunt scutite de taxe vamale prin aplicarea ratelor convenționale ale taxei în regimul clauzei națiunii cele mai favorizate în conformitate cu Tariful său Vamal Comun. ARTICOLUL 4 Cumulul în statele partenere CAE 1.Fără a aduce atingere dispozițiilor articolului 2 alineatul (2), produsele se consideră a fi originare dintr-un stat partener CAE dacă sunt fabricate acolo și conțin materiale originare din UE, materiale originare dintr-un alt stat ACP care au dreptul la un tratament fără taxe vamale și fără contingente la importul în UE, materiale originare din TTPM sau din celelalte state partenere CAE, cu condiția ca prelucrarea sau transformarea efectuată în statul partener CAE respectiv să nu se limiteze la operațiunile menționate la articolul 9 alineatul (1). Nu este necesar ca materialele respective să fi fost supuse unei prelucrări sau unei transformări suficiente.

2.Atunci când prelucrarea sau transformarea efectuată în statele partenere CAE se limitează la operațiunile menționate la articolul 9 alineatul (1), produsul obținut se consideră a fi originar din statele partenere CAE respective doar atunci când valoarea adăugată este superioară valorii materialelor utilizate originare din oricare dintre celelalte țări sau teritorii. În caz contrar, produsul obținut se consideră a fi originar din țara sau teritoriul din care provin materialele originare cu valoarea cea mai mare folosite în procesul de fabricare a produsului final. Originea materialelor originare dintr-un alt stat ACP sau din TTPM este stabilită în conformitate cu regulile de origine aplicabile în temeiul regimurilor preferențiale ale UE cu aceste țări și teritorii și în conformitate cu dispozițiile articolului 28. 3.Pentru materialele definite la alineatul (1) și în pofida articolului 2 alineatul (2) litera (b), prelucrarea sau transformarea efectuată în UE, în celelalte state partenere CAE, în celelalte state ACP sau în TTPM se consideră efectuată într-un stat partener CAE atunci când produsele obținute suferă prelucrări sau transformări ulterioare în statul partener CAE respectiv . Atunci când prelucrarea sau transformarea efectuată într-un stat CAE se limitează la operațiunile menționate la articolul 9 alineatul (1), produsul obținut se consideră a fi originar din statul CAE respectiv doar atunci când valoarea adăugată este superioară valorii materialelor utilizate în oricare dintre celelalte țări sau teritorii. În caz contrar, produsul obținut se consideră a fi originar din țara sau teritoriul din care provin materialele cu valoarea cea mai mare folosite în procesul de fabricare. Originea produsului final se stabilește în conformitate cu regulile de origine din prezentul protocol și cu dispozițiile articolului 28. 4.UE notifică Comitetului special pentru vămi și facilitarea comerțului instituit prin articolul 29 din prezentul acord lista materialelor pentru care nu se aplică cumulul prevăzut la alineatele (1) și (3). După notificare, fiecare parte face publică lista respectivă, în conformitate cu procedurile sale interne. 5.În scopul aplicării cumulului între statele partenere CAE, alte state APE și TTPM, în conformitate cu celelalte acorduri de parteneriat economic și cu decizia privind TTPM, UE și statele partenere CAE care furnizează materiale oferă cooperare administrativă celorlalte state sau teritorii menționate în prezentul articol în conformitate cu condițiile stabilite în titlul V din prezentul protocol. 6.Cumulul prevăzut în prezentul articol se poate aplica numai cu condiția ca toate țările și teritoriile care participă la dobândirea caracterului de produs originar au încheiat un angajament între ele, folosind modelul din anexa X, care garantează punerea în aplicare corectă a prezentului articol și conține o trimitere la utilizarea unor dovezi adecvate privind originea: (i)pentru a respecta și a asigura respectarea dispozițiilor prezentului articol; (ii)pentru a asigura cooperarea administrativă necesară pentru garantarea aplicării corecte a prezentului articol și a dispozițiilor privind cumulul atât în ceea ce privește UE, cât și între ele; (iii)angajamentele au fost notificate Comisiei UE de către secretariatul APE CAE sau de un alt organism competent care reprezintă țările sau teritoriile semnatare ale compromisului. 7.Cumulul prevăzut la prezentul articol nu se aplică produselor enumerate în anexa IX. Fără a aduce atingere prezentului alineat, cumulul prevăzut la prezentul articol poate fi aplicat doar după 1 octombrie 2015 produselor din lista prezentată în anexa IX atunci când materialele utilizate la fabricarea acestor produse sunt originare sau atunci când prelucrarea sau transformarea intervine într-un alt stat ACP. 8.Cumulul prevăzut la prezentul articol nu se aplică următoarelor materiale: (a)clasificate la pozițiile 1604 și 1605 din Sistemul armonizat, care sunt originare din statele din Pacific semnatare ale unui APE în temeiul articolului 6 alineatul (6) din protocolul II la Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte; (b)clasificate la pozițiile 1604 și 1605 din Sistemul armonizat, care sunt originare din statele din Pacific semnatare ale unui APE în temeiul oricărei dispoziții viitoare dintr-un acord global de parteneriat economic încheiat între UE și statele din Pacific; ARTICOLUL 5 Cumulul în Uniunea Europeană 1.Fără a aduce atingere dispozițiilor articolului 2 alineatul (1), produsele se consideră a fi originare din UE dacă sunt fabricate acolo și conțin materiale originare dintr-un stat partener CAE, din celelalte state ACP cu care UE aplică un acord de parteneriat economic sau din TTPM, cu condiția ca prelucrarea sau transformarea efectuată în Uniunea Europeană să nu se limiteze la operațiunile menționate la articolul 9 alineatul (1). Nu este necesar ca materialele respective să fi fost supuse unei prelucrări sau unei transformări suficiente. Atunci când prelucrarea sau transformarea efectuată în Uniunea Europeană se limitează la operațiunile menționate la articolul 9 alineatul (1), produsul obținut se consideră a fi originar din UE doar atunci când valoarea adăugată este superioară valorii materialelor utilizate originare din oricare dintre celelalte țări sau teritorii menționate la alineatul (1). În caz contrar, produsul obținut se consideră a fi originar din țara sau teritoriul din care provin materialele originare cu valoarea cea mai mare folosite în procesul de fabricare în UE. Originea materialelor originare din alte state ACP cu care UE aplică un acord de parteneriat economic sau din TTPM este stabilită în conformitate cu regulile de origine aplicabile în temeiul regimurilor preferențiale ale UE cu aceste țări și teritorii și în conformitate cu dispozițiile articolului 28.

2.Fără a aduce atingere dispozițiilor articolului 2 alineatul (1) litera (b), prelucrarea sau transformarea efectuată într-un stat partener CAE, în celelalte state ACP cu care UE aplică un acord de parteneriat economic sau în TTPM se consideră efectuată în UE atunci când produsele obținute acolo suferă prelucrări sau transformări ulterioare. 3.Atunci când prelucrarea sau transformarea efectuată în UE se limitează la operațiunile menționate la articolul 9 alineatul (1), produsul obținut se consideră a fi originar din UE doar atunci când valoarea adăugată este superioară valorii materialelor utilizate în oricare dintre celelalte țări sau teritorii. În caz contrar, produsul obținut se consideră a fi originar din țara sau teritoriul din care provin materialele cu valoarea cea mai mare folosite în procesul de fabricare. 4.Originea produsului final se stabilește în conformitate cu regulile de origine din prezentul protocol și cu dispozițiile articolului 28. Cumulul prevăzut la prezentul articol poate fi aplicat numai cu condiția ca: (a)toate țările și teritoriile care participă la dobândirea caracterului de produs originar și țara de destinație au încheiat un acord sau o înțelegere de cooperare administrativă care garantează punerea în aplicare corectă a prezentului articol și conține o trimitere la utilizarea unor dovezi adecvate privind originea; (b)UE furnizează statelor partenere CAE, prin intermediul secretariatului CAE, informații detaliate privind acordurile de cooperare administrativă cu celelalte țări sau teritorii menționate la prezentul articol. Comisia publică în Jurnalul Oficial al Uniunii Europene (seria C) și statele partenere CAE publică în conformitate cu propriile proceduri data de la care cumulul prevăzut la prezentul articol se poate aplica țărilor sau teritoriilor menționate la prezentul articol care au îndeplinit condițiile necesare. 5.Cumulul prevăzut la prezentul articol nu se aplică următoarelor materiale: (a)clasificate la pozițiile 1604 și 1605 din Sistemul armonizat, care sunt originare din statele din Pacific semnatare ale unui APE în temeiul articolului 6 alineatul (6) din protocolul II la Acordul interimar de parteneriat dintre Comunitatea Europeană, pe de o parte, și statele din Pacific, pe de altă parte; (b)clasificate la pozițiile 1604 și 1605 din Sistemul armonizat, care sunt originare din statele din Pacific semnatare ale unui APE în temeiul oricărei dispoziții viitoare dintr-un acord global de parteneriat economic încheiat între UE și statele ACP din Pacific. ARTICOLUL 6 Cumulul cu alte țări care beneficiază de acces la piața UE fără aplicarea de taxe vamale și de contingente 1.Fără a aduce atingere dispozițiilor articolului 2 alineatul (2), materialele originare din țările și teritoriile: (a)care beneficiază de „regimul special pentru țările cel mai puțin dezvoltate” prevăzut în sistemul de preferințe generalizate (SGP); (b)care beneficiază de acces la piața UE fără aplicarea de taxe vamale și de contingente în temeiul dispozițiilor generale ale sistemului de preferințe generalizate; se consideră a fi materiale originare dintr-un stat partener CAE atunci când sunt încorporate într-un produs obținut în țara respectivă. Nu este obligatoriu ca aceste materiale să fi fost supuse la suficiente prelucrări sau transformări, cu condiția să fi fost supuse unor prelucrări sau transformări care le depășesc pe cele prevăzute la articolul 9 alineatul (1). Un produs în care sunt încorporate respectivele materiale, în cazul în care conține și materiale neoriginare, trebuie să fie supus unei prelucrări sau unei transformări suficiente, în conformitate cu articolul 8, pentru a putea fi considerat originar dintr-un stat partener CAE. 1.1.Originea materialelor din țările sau teritoriile vizate este stabilită în conformitate cu regulile de origine aplicabile în temeiul regimurilor preferențiale ale UE cu aceste țări și teritorii și în conformitate cu articolul 28. 1.2.Cumulul prevăzut la prezentul alineat nu se aplică următoarelor: (a)materiale care, la importul în UE, fac obiectul unor taxe antidumping sau compensatorii atunci când sunt originare din țara care face obiectul acestor taxe antidumping sau compensatorii; (b)materiale clasificate la subpozițiile tarifare ale Sistemului armonizat care includ, de asemenea, alte linii tarifare de opt cifre care nu sunt scutite de taxe vamale prin aplicarea regimurilor menționate la alineatul (1); (c)produse din ton de la capitolul 3 din SA, pentru care taxele vamale sunt suspendate în conformitate cu regimul general prevăzut în sistemul de preferințe generalizate al UE;

(d)produse pentru care preferințele tarifare sunt eliminate ca rezultat al gradării, al unei retrageri temporare sau al unor clauze de salvgardare în conformitate cu regimul general prevăzut în sistemul de preferințe generalizate al UE. 2.La cererea unui stat partener CAE, fără a aduce atingere dispozițiilor articolului 2 și cu condiția îndeplinirii cerințelor de la alineatele (2.1), (2.2) și (5), materialele originare din țări și teritorii care beneficiază de pe urma acordurilor sau a înțelegerilor care prevăd un acces la piața Uniunii Europene fără aplicarea de taxe vamale și de contingente se consideră a fi materiale originare dintr-un stat partener CAE. Cererea trebuie depusă de statul partener CAE la UE, care se va pronunța asupra cererii în conformitate cu procedurile sale interne. Cumulul va fi menținut în vigoare atâta timp cât sunt îndeplinite condițiile de mai sus. Nu este obligatoriu ca aceste materiale să fi fost supuse la suficiente prelucrări sau transformări, cu condiția să fi fost supuse unor prelucrări sau transformări care le depășesc pe cele prevăzute la articolul 9 alineatul (1). 2.1.Originea materialelor din țările sau teritoriile vizate este stabilită în conformitate cu regulile de origine aplicabile în temeiul acordurilor și al regimurilor preferențiale ale UE cu aceste țări și teritorii și în conformitate cu articolul 28. 2.2.Cumulul prevăzut la prezentul articol nu se aplică următoarelor materiale: (a)care sunt clasificate la capitolele 1-24 din Sistemul armonizat sau care apar pe lista de produse de la punctul 1 subpunctul (ii) din anexa 1 la Acordul privind agricultura inclus în acordul GATT din 1994; (b)care, la importul în UE, fac obiectul unor taxe antidumping sau compensatorii atunci când sunt originare din țara care face obiectul acestor taxe antidumping sau compensatorii; (c)clasificate la subpozițiile tarifare ale Sistemului armonizat care includ, de asemenea, alte linii tarifare de opt cifre care nu sunt scutite de taxe vamale prin aplicarea acordurilor sau a înțelegerilor menționate la alineatul (2); (d)care fac obiectul, în temeiul unor acorduri de liber schimb încheiate între UE și o țară terță, al unor măsuri de apărare comercială sau de salvgardare sau al oricăror alte măsuri prin care acestor produse le este refuzat accesul pe piața UE fără taxe vamale și fără contingente. 3.UE notifică în fiecare an Comitetului lista materialelor și a țărilor cărora li se aplică dispozițiile alineatelor (1) și (2). Statele partenere CAE notifică trimestrial Comisiei Europene materialele cărora li se aplică cumulul în temeiul dispozițiilor alineatelor (1) și (2). 4.Certificatele de circulație a mărfurilor EUR.1 sau declarațiile de origine eliberate în temeiul alineatelor (1) și (2) au înscrisă una dintre următoarele mențiuni (rubrica 7): „Aplicarea articolului 6.1 sau 6.2 din protocolul 1 la APE UE-CAE”. 5.Cumulul prevăzut la alineatele (1) și (2) din prezentul articol poate fi aplicat numai cu condiția ca: (a)toate țările și teritoriile care participă la dobândirea caracterului de produs originar au încheiat un acord sau o înțelegere de cooperare administrativă, folosind modelul din anexa X, care garantează punerea în aplicare corectă a prezentului articol și conține o trimitere la utilizarea unor dovezi adecvate privind originea; (b)statul sau statele partenere CAE furnizează UE, prin intermediul Comisiei Europene, informații detaliate privind acordurile sau înțelegerile de cooperare administrativă cu celelalte țări sau teritorii menționate la prezentul articol. Comisia Europeană publică în Jurnalul Oficial al Uniunii Europene (seria C) data la care cumulul prevăzut la prezentul articol poate fi aplicat țărilor sau teritoriilor enumerate la prezentul articol care au îndeplinit cerințele necesare. ARTICOLUL 7 Produse obținute integral 1.Următoarele produse se consideră ca fiind obținute integral pe teritoriul unui stat partener CAE sau pe teritoriul UE: (a)produsele minerale extrase din solul acestora sau din fundul mărilor sau oceanelor acestora; (b)plantele și produsele vegetale crescute și recoltate pe teritoriul acestora; (c)animalele vii născute și crescute pe teritoriul acestora;

(d)produsele care provin de la animalele vii crescute pe teritoriul acestora; (e)produsele obținute de la animale sacrificate născute și crescute pe teritoriul acestora; (f)(i)produsele de vânătoare și produsele pescărești obținute pe teritoriul acestora; (ii)produsele de acvacultură, inclusiv de maricultură, pentru cazurile în care peștii se nasc și cresc pe teritoriul acestora; (g)produsele care provin din pescuitul maritim și alte produse extrase din mare de navele lor în afara apelor teritoriale ale statelor partenere CAE sau ale UE; (h)produsele fabricate la bordul navelor-fabrică ale acestora, exclusiv din produsele menționate la litera (f); (i)articolele uzate colectate pe teritoriul acestora, cu condiția ca aceste bunuri să poată fi utilizate numai pentru recuperarea materiilor prime; (j) deșeurile provenite din operațiunile de fabricație desfășurate pe teritoriul acestora; (k)produsele extrase din solul sau din subsolul marin situat în afara apelor lor teritoriale, cu condiția ca acestea să aibă drepturi exclusive de exploatare a acestor soluri sau subsoluri; (l)produsele fabricate pe teritoriul acestora exclusiv din produsele indicate la literele (a)-(j). 2.Expresiile „navele lor” și „navele-fabrică ale acestora” folosite la alineatul (1) literele (g) și (h) se aplică numai în cazul navelor și navelor-fabrică: (a)înmatriculate într-un stat membru al UE sau într-un stat partener CAE sau în TTPM; (b)care arborează pavilionul unui stat membru al UE, al unui stat partener CAE sau al TTPM; (c)care îndeplinesc una dintre următoarele condiții: (i)cel puțin 50% dintre acestea sunt în proprietatea cetățenilor unui stat membru al UE, ai unui stat partener CAE sau ai TTPM; sau (ii)sunt în proprietatea unor societăți comerciale –care își au sediul social și sediul principal într-un stat membru al UE, într-un stat partener CAE sau în TTPM; și –care sunt în proporție de cel puțin 50% în proprietatea unui stat membru al UE, a unui stat partener CAE sau a TTPM, a entităților publice ale statului respectiv sau a resortisanților acestuia. 3.În pofida dispozițiilor alineatului (2), UE recunoaște, la cererea unui stat partener CAE, că navele navlosite sau luate în leasing de statul partener CAE respectiv sunt considerate „navele lor” în scopul întreprinderii activităților de pescuit în următoarele condiții:

(a)acestea operează sub pavilionul statului partener CAE; și (b)statul partener CAE a oferit UE posibilitatea de a negocia un acord de pescuit, iar UE nu a acceptat oferta; și (c)echipajul, inclusiv comandantul de navă și ofițerii, se compune, în proporție de cel puțin 50 %, din resortisanți ai statelor părți la acord sau ai TTPM; și (d)peștele este debarcat și prelucrat în statul partener CAE; și (e)activitățile desfășurate în temeiul prezentului alineat vizează un excedent identificat prin intermediul recomandărilor științifice puse la dispoziție, în contextul IOTC, de autorități competente la nivel internațional, regional sau național; și (f)contractul de navlosire sau de închiriere să fi fost acceptat de Comitet ca oferind posibilități adecvate de dezvoltare a capacității statului partener CAE de a pescui pe cont propriu, în special prin acordarea statului partener CAE în cauză a responsabilității administrării nautice și comerciale a navei puse la dispoziția sa pentru o perioadă de timp semnificativă. 4.Fiecare dintre condițiile de la alineatul (2) pot fi îndeplinite în UE, în diferite state partenere CAE, în TTPM sau în statele care aparțin altor APE, în măsura în care țările beneficiază de pe urma cumulului în conformitate cu articolele 4 și 5. În acest caz, produsele respective se consideră a fi originare din țara sub al cărei pavilion navighează nava sau nava-fabrică în conformitate cu alineatul (2) litera (b). Aceste condiții se aplică numai în ceea ce privește TTPM și statele care aparțin altor APE, cu condiția respectării dispozițiilor articolului 4 alineatul (3). ARTICOLUL 8 Produse prelucrate sau transformate suficient 1.În sensul articolului 2, produsele care nu sunt obținute integral sunt considerate ca fiind prelucrate sau transformate suficient atunci când sunt îndeplinite condițiile stabilite în anexa II. 2.Condițiile menționate anterior la alineatul (1) indică, pentru toate produsele reglementate de prezentul acord, prelucrarea sau transformarea care trebuie să fie efectuată asupra materialelor neoriginare utilizate la fabricarea acestor produse și se aplică exclusiv acestor materiale. Prin urmare, în cazul în care un produs care a dobândit caracterul de produs originar prin îndeplinirea condițiilor stabilite în anexa II este utilizat la fabricarea unui alt produs, condițiile aplicabile produsului în care este încorporat nu i se aplică și nu se iau în considerare materialele neoriginare care au putut fi utilizate la fabricarea sa. 3.În pofida dispozițiilor alineatelor (1) și (2), materialele neoriginare care, conform condițiilor stabilite în anexa II, nu trebuie să fie utilizate în fabricarea unui anumit produs, pot fi totuși utilizate, cu condiția ca valoarea lor totală sau greutatea lor netă stabilită pentru produsul respectiv să nu depășească: (a)15 % din greutatea produsului, pentru produsele clasificate la capitolele 2 și 4-24 din Sistemul armonizat, altele decât produsele pescărești prelucrate de la capitolul 16; (b)15 % din prețul franco fabrică al produsului pentru celelalte produse, cu excepția produselor clasificate la capitolele 50-63 din Sistemul armonizat, pentru care se aplică toleranțele menționate la notele 6 și 7 din partea I a anexei II. 4.Aplicarea alineatului (3) nu autorizează depășirea procentajelor corespunzătoare conținutului maxim de materiale neoriginare specificate în regulile stabilite în lista din anexa II. 5.Alineatele (3) și (4) nu se aplică produselor obținute integral în sensul articolului 7. Cu toate acestea, fără a aduce atingere articolului 9 și articolului 10 alineatul (1), toleranța prevăzută la respectivele alineate se aplică totuși sumei tuturor materialelor utilizate la fabricarea unui produs și în privința cărora regula stabilită în lista din anexa II pentru produsul în cauză impune obținerea integrală a materialelor. ARTICOLUL 9 Operațiuni de prelucrare sau transformare insuficiente 1.Fără a aduce atingere alineatului (2), următoarele operațiuni sunt considerate prelucrări sau transformări insuficiente pentru a conferi caracterul de produs originar, indiferent dacă sunt sau nu îndeplinite dispozițiile articolului 8:

(a)operațiuni pentru asigurarea păstrării în stare bună a produselor în timpul transportului și depozitării; (b)desfacerea și asamblarea pachetelor; (c)spălarea, curățarea; îndepărtarea prafului, a oxidului, a uleiului, a vopselei sau a altor straturi acoperitoare; (d)călcarea sau presarea textilelor; (e)operațiunile simple de vopsire și lustruire; (f)decorticarea și măcinarea parțială sau totală a orezului; lustruirea și glazurarea cerealelor și a orezului; (g)operațiunile de colorare și de aromatizare a zahărului sau de formare a bucăților de zahăr; măcinarea totală sau parțială a zahărului cristalizat; (h)înlăturarea pieliței, scoaterea sâmburilor și cojirea fructelor, a fructelor cu coajă lemnoasă și a legumelor; (i)ascuțirea, simpla măcinare sau simpla tăiere; (j)cernerea, trierea, sortarea, clasificarea, aranjarea pe categorii, aranjarea pe sortimente; (inclusiv alcătuirea seturilor de articole); (k)simpla îmbuteliere în sticle, doze, flacoane, ambalarea în saci, cutii, lăzi, fixarea pe planșete sau panouri și orice alte operațiuni simple de ambalare; (l)aplicarea sau imprimarea pe produse sau pe ambalajele lor a mărcilor, etichetelor, siglelor și a altor semne distinctive similare; (m)simpla amestecare a produselor, chiar din categorii diferite; amestecarea zahărului cu orice alt material; (n) simpla adăugare de apă, diluarea, deshidratarea sau denaturarea produselor; (o)simpla asamblare a părților de articole în vederea constituirii unui articol complet sau demontarea produsului în părți; (p)o combinare a două sau mai multe dintre operațiunile indicate la literele (a)-(n); (q)sacrificarea animalelor. 2.Toate operațiunile efectuate în cadrul Uniunii Europene sau în state partenere CAE asupra unui anumit produs se iau în considerare împreună atunci când se stabilește dacă prelucrarea sau transformarea suferită de acel produs trebuie considerată ca fiind insuficientă în sensul alineatului (1). ARTICOLUL 10 Unitatea de luat în considerare

1.Unitatea de luat în considerare pentru aplicarea dispozițiilor prezentului protocol este produsul reținut ca unitate de bază pentru determinarea clasificării bazate pe nomenclatura Sistemului armonizat. În consecință: (a)în cazul în care un produs compus dintr-un grup sau un ansamblu de articole este clasificat în conformitate cu Sistemul armonizat la o singură poziție, ansamblul constituie unitatea de luat în considerare; (b)în cazul în care un transport este compus dintr-un anumit număr de produse identice clasificate la aceeași poziție din Sistemul armonizat, dispozițiile prezentului protocol se aplică fiecăruia dintre aceste produse, luate în considerare în mod individual. 2.Atunci când, în temeiul regulii generale 5 de interpretare a Sistemului armonizat, ambalajele sunt luate în considerare împreună cu produsul pe care îl conțin în vederea efectuării clasificării, acestea trebuie să fie considerate ca formând un tot cu produsul în scopul determinării originii. ARTICOLUL 11 Accesorii, piese de schimb și utilaje Accesoriile, piesele de schimb și utilajele livrate cu un echipament, o mașină, un aparat sau un vehicul, care fac parte din echiparea normală și sunt incluse în preț sau nu sunt facturate separat, sunt considerate ca formând un tot unitar cu echipamentul, mașina, aparatul sau vehiculul în cauză. ARTICOLUL 12 Seturi Seturile, astfel cum sunt definite în regula generală 3 de interpretare a Sistemului armonizat, sunt considerate ca fiind originare atunci când toate produsele care fac parte din acestea sunt originare. Cu toate acestea, un set compus din articole originare și neoriginare este considerat originar în ansamblul său cu condiția ca valoarea articolelor neoriginare să nu depășească 15 % din prețul franco fabrică al setului. ARTICOLUL 13 Elemente neutre Pentru a stabili dacă un produs este originar, nu este necesar să se stabilească originea următoarelor elemente care ar putea fi utilizate la fabricarea sa: (a)energie și combustibil; (b)instalații și echipamente; (c)mașini și unelte; (d)mărfuri care nu intră sau care nu sunt destinate să intre în compoziția finală a produsului. TITLUL III CERINȚE TERITORIALE ARTICOLUL 14

Principiul teritorialității 1.Sub rezerva dispozițiilor articolelor 3, 4, 5 și 6, condițiile de dobândire a caracterului de produs originar prevăzute la titlul II trebuie îndeplinite fără întrerupere în statul partener CAE sau în UE. 2.Sub rezerva dispozițiilor articolelor 3, 4, 5 și 6, în cazul în care mărfurile originare exportate din statul partener CAE sau din UE în altă țară sunt returnate, acestea trebuie considerate ca fiind neoriginare, cu excepția cazului în care se poate demonstra, într-un mod considerat satisfăcător de autoritățile vamale, că: (a)mărfurile returnate sunt aceleași cu cele care au fost exportate; și (b)nu au făcut obiectul niciunei operațiuni în afara celor necesare pentru conservarea lor în stare bună cât timp s-au aflat pe teritoriul țării respective sau în timpul exportării lor. ARTICOLUL 15 Nemodificare 1.Produsele declarate pentru consum într-o parte trebuie să fie aceleași cu cele exportate din cealaltă parte din care se consideră că sunt originare. Ele trebuie să nu fi fost modificate, transformate în orice fel sau supuse altor operațiuni în afara celor necesare păstrării lor în stare bună sau în afara celor de adăugare sau aplicare de marcaje, etichete, sigilii sau orice alte documente pentru a asigura respectarea cerințelor interne specifice ale părții importatoare, înainte de a fi declarate pentru introducerea în consum. 2.Depozitarea produselor sau a transporturilor este permisă cu condiția ca acestea să rămână sub supraveghere vamală în țara sau țările de tranzit. 3.Fără a aduce atingere dispozițiilor titlului IV, este permisă divizarea transporturilor, dacă este efectuată de către exportator sau sub răspunderea acestuia, cu condiția ca transporturile să rămână sub supraveghere vamală în țara sau țările în care au fost divizate. 4.Se consideră că dispozițiile de la alineatele (1)-(3) sunt respectate, cu excepția cazurilor în care autoritățile vamale au motive să creadă contrariul. În astfel de cazuri, autoritățile vamale pot solicita declarantului să facă dovada respectării acelor dispoziții, sub orice formă, inclusiv prin documente de transport contractuale precum conosamentele sau prin dovezi faptice sau concrete bazate pe marcarea sau numerotarea ambalajelor, ori prin orice alte dovezi legate de mărfurile în sine. ARTICOLUL 16 Expoziții 1.Produsele originare trimise pentru a fi expuse într-o altă țară sau teritoriu decât cele menționate la articolele 4, 5 și 6, pentru care este aplicabil cumulul, și vândute după expunere pentru a fi importate în UE sau într-un stat partener CAE beneficiază la import de dispozițiile prezentului acord, cu condiția să se demonstreze, într-un mod considerat satisfăcător de autoritățile vamale: (a)că un exportator a expediat aceste produse dintr-un stat partener CAE sau din UE în țara în care are loc expoziția și că le-a expus acolo; (b)că exportatorul a vândut mărfurile sau le-a înstrăinat într-o altă modalitate către un destinatar dintr-un stat partener CAE sau din UE; (c)că produsele au fost expediate în timpul expoziției sau imediat după aceasta în starea în care au fost expediate pentru expoziție; și (d)că produsele nu au fost utilizate, din momentul în care au fost expediate pentru expoziție, în alte scopuri decât cele legate de prezentarea lor la expoziția respectivă. 2.O dovadă de origine trebuie să fie eliberată sau întocmită în conformitate cu dispozițiile titlului IV și prezentată în condiții normale autorităților vamale din țara importatoare. Aceasta trebuie să menționeze denumirea și adresa expoziției. Atunci când este necesar, poate fi solicitat un document suplimentar privind condițiile în care au fost expuse. 3.Alineatul (1) se aplică tuturor expozițiilor, târgurilor sau altor manifestări publice similare cu caracter comercial, industrial, agricol sau meșteșugăresc, în afara celor organizate în interes privat în magazine sau sedii comerciale și care au ca obiect vânzarea produselor străine și pe parcursul cărora produsele rămân sub control vamal.

TITLUL IV DOVADA DE ORIGINE ARTICOLUL 17 Cerințe generale 1.Produsele originare dintr-un stat partener CAE, la importul în UE, și produsele originare din UE, la importul într-un stat partener CAE, beneficiază de dispozițiile prezentului acord cu condiția prezentării unuia dintre următoarele documente: (a)un certificat de circulație a mărfurilor EUR.1, al cărui model este prezentat în anexa III; sau (b)în cazurile prevăzute la articolul 22 alineatul (1), o declarație, denumită în continuare „declarație de origine”, întocmită de către exportator pe o factură, o notă de livrare sau pe orice alt document comercial care descrie produsele respective într-o măsură suficient de detaliată pentru a permite identificarea acestora. Modelul textelor de declarație de origine figurează în anexa IV. 2.În urma notificării din partea UE a statelor partenere CAE în cadrul Comitetului, produsele originare din UE beneficiază, la importul într-un stat partener CAE, de tratament tarifar preferențial acordat în temeiul prezentului acord, cu condiția prezentării unei declarații de origine întocmite în temeiul articolului 22 de către un exportator înregistrat în conformitate cu legislația relevantă a UE. Notificarea în cauză poate să prevadă că alineatul (2) literele (a) și (b) încetează să se aplice în cazul UE. 3.În pofida dispozițiilor alineatului (1), produsele originare în sensul prezentului protocol beneficiază, în cazurile menționate la articolul 27, de dispozițiile prezentului acord, fără a fi necesară prezentarea niciunuia dintre documentele prevăzute anterior. 4.În scopul aplicării dispozițiilor prezentului titlu, exportatorii depun eforturi pentru a utiliza o limbă comună atât statelor partenere CAE, cât și UE. ARTICOLUL 18 Procedura de eliberare a unui certificat de circulație a mărfurilor EUR. 1 1.Autoritățile vamale ale țării exportatoare eliberează un certificat de circulație a mărfurilor EUR.1 la cererea scrisă a exportatorului sau, sub responsabilitatea acestuia, la cererea reprezentantului său autorizat. 2.În acest scop, exportatorul sau reprezentantul său autorizat completează certificatul de circulație a mărfurilor EUR.1 și formularul de cerere, al căror model figurează în anexa III. Aceste formulare se completează în conformitate cu dispozițiile prezentului protocol. Formularele completate de mână trebuie scrise cu cerneală și cu litere de tipar. Descrierea produselor trebuie să fie făcută în rubrica rezervată în acest scop, fără a se lăsa niciun rând liber. Atunci când rubrica nu se completează integral, se trage o linie orizontală sub ultimul rând al descrierii, spațiul liber fiind barat. 3.Exportatorul care solicită eliberarea unui certificat de circulație a mărfurilor EUR.1 trebuie să poată prezenta în orice moment, la cererea autorităților vamale din țara exportatoare în care se eliberează certificatul de circulație a mărfurilor EUR.1, toate documentele corespunzătoare care dovedesc caracterul originar al produselor respective, precum și îndeplinirea celorlalte condiții prevăzute de prezentul protocol. 4.Un certificat de circulație a mărfurilor EUR.1 este eliberat de autoritățile vamale ale unui stat membru al UE sau ale unui stat partener CAE în cazul în care produsele respective pot fi considerate originare din UE sau dintr-un stat partener CAE sau din una dintre celelalte țări sau teritorii menționate la articolele 4 și 5 și îndeplinesc celelalte condiții prevăzute de prezentul protocol. 5.Autoritățile vamale emitente ale certificatului EUR.1 iau toate măsurile necesare pentru a verifica caracterul originar al produselor și îndeplinirea celorlalte condiții prevăzute de prezentul protocol. În acest scop, ele au dreptul să solicite orice dovezi și să efectueze orice verificare a conturilor exportatorului sau orice alt control pe care îl consideră util. Autoritățile vamale emitente se asigură, de asemenea, că formularele prevăzute la alineatul (2) sunt completate în mod corespunzător. Ele verifică, în special, dacă spațiul rezervat descrierii produselor a fost completat astfel încât să se excludă orice posibilitate de mențiuni adăugate în mod fraudulos. 6.Data eliberării certificatului de circulație a mărfurilor EUR.1 este indicată la rubrica 11 a certificatului. 7.Autoritățile vamale eliberează un certificat de circulație a mărfurilor EUR.1 și îl pun la dispoziția exportatorului imediat ce exportul real este efectuat sau asigurat. ARTICOLUL 19

Certificate de circulație EUR.1 eliberate a posteriori 1.Fără a aduce atingere articolului 18 alineatul (7), un certificat de circulație a mărfurilor EUR.1 poate să fie eliberat în mod excepțional după exportul produselor care fac obiectul acestuia: (a)în cazul în care nu a fost eliberat în momentul exportului din cauza unor erori, omisiuni involuntare sau circumstanțe speciale; sau (b)în cazul în care se demonstrează autorităților vamale că un certificat de circulație a mărfurilor EUR.1 a fost eliberat, dar nu a fost acceptat la import din motive tehnice. 2.În sensul aplicării alineatului (1), exportatorul trebuie să indice în cererea sa locul și data exportului produselor la care se referă certificatul EUR.1, precum și motivele care stau la baza cererii sale. 3.Autoritățile vamale pot să elibereze a posteriori un certificat de circulație a mărfurilor EUR.1 numai după ce au verificat dacă informațiile incluse în cererea exportatorului sunt în conformitate cu cele din dosarul aferent. 4.Pe certificatele de circulație a mărfurilor EUR.1 eliberate a posteriori trebuie să figureze următoarea mențiune în limba engleză: „ISSUED RETROSPECTIVELY” 5.Mențiunea prevăzută la alineatul (4) se înscrie la rubrica „Observații” din certificatul de circulație a mărfurilor EUR.1. ARTICOLUL 20 Eliberarea unui duplicat al certificatului de circulație a mărfurilor EUR. 1 1.În caz de furt, pierdere sau distrugere a unui certificat de circulație a mărfurilor EUR.1, exportatorul poate solicita un duplicat autorităților vamale care l-au eliberat, pe baza documentelor de export aflate în posesia acestora. 2.Pe duplicatul eliberat astfel trebuie să figureze următoarea mențiune în limba engleză: „DUPLICATE” 3.Mențiunea prevăzută la alineatul (2) se înscrie la rubrica „Observații” din certificatul de circulație a mărfurilor EUR.1. 4.Duplicatul, pe care trebuie înscrisă data eliberării certificatului original de circulație a mărfurilor EUR.1 produce efecte de la data respectivă. ARTICOLUL 21 Eliberarea unor certificate de circulație a mărfurilor EUR. 1 pe baza unei dovezi de origine eliberate sau întocmite anterior În cazul în care produsele originare se plasează sub controlul unui birou vamal dintr-un stat partener CAE sau din UE, este posibil să se înlocuiască dovada de origine printr-unul sau mai multe certificate de circulație a mărfurilor EUR.1 în scopul trimiterii tuturor sau a unei părți din aceste produse oriunde în statele partenere CAE sau în UE. Certificatul (certificatele) de circulație a mărfurilor EUR.1 de înlocuire se emit de către biroul vamal sub al cărui control se plasează produsele și se vizează de către autoritatea vamală sub al cărei control se plasează produsele. ARTICOLUL 22

Condiții pentru întocmirea unei declarații de origine 1.Declarația de origine prevăzută la articolul 17 alineatul (1) litera (b) se poate întocmi: (a)de către un exportator autorizat în sensul articolului 23 sau (b)de către orice exportator pentru orice transport constituit din unul sau mai multe pachete care conțin produse originare a căror valoare totală nu depășește 6 000 EUR. 2.O declarație de origine poate fi întocmită în cazul în care produsele în cauză pot fi considerate produse originare dintr-un stat partener CAE sau din UE sau dintr-una din celelalte țări sau teritorii menționate la articolele 4 și 5 și îndeplinesc celelalte condiții prevăzute de prezentul protocol. 3.Exportatorul care întocmește o declarație de origine trebuie să fie în măsură să prezinte, în orice moment, la cererea autorităților vamale ale țării exportatoare, toate documentele adecvate care dovedesc caracterul originar al produselor în cauză, precum și îndeplinirea celorlalte condiții prevăzute de prezentul protocol. 4.Exportatorul întocmește declarația de origine prin dactilografierea, ștampilarea sau imprimarea pe factură, pe nota de livrare sau pe orice alt document comercial, a declarației al cărei text figurează în anexa IV la prezentul protocol, utilizând una dintre versiunile lingvistice stabilite în anexa respectivă și în conformitate cu dispozițiile de drept intern din țara exportatoare. În cazul în care declarația este completată de mână, aceasta trebuie scrisă cu cerneală și cu litere de tipar. 5.Declarațiile de origine trebuie să fie semnate de mână, în original, de către exportator. Cu toate acestea, un exportator autorizat în sensul articolului 23 nu este obligat să semneze aceste declarații cu condiția să prezinte autorităților vamale din țara exportatoare un angajament scris prin care își asumă responsabilitatea integrală pentru orice declarație de origine care îl identifică în calitate de semnatar al acesteia. 6.O declarație de origine poate fi întocmită de către exportator atunci când produsele care fac obiectul acesteia sunt exportate sau după export, cu condiția ca prezentarea acesteia în țara importatoare să nu aibă loc după mai mult de doi ani de la importul produselor la care se referă. ARTICOLUL 23 Exportator autorizat 1.Autoritățile vamale ale țării exportatoare pot autoriza orice exportator care efectuează frecvent transporturi de produse în temeiul dispozițiilor de cooperare comercială ale prezentului acord să întocmească declarații de origine, indiferent de valoarea produselor în cauză. Un exportator care solicită o astfel de autorizație trebuie să ofere autorităților vamale toate garanțiile necesare pentru a verifica caracterul originar al produselor, precum și îndeplinirea celorlalte condiții ale prezentului protocol. 2.Autoritățile vamale pot supune acordarea statutului de exportator autorizat oricăror condiții pe care le consideră adecvate. 3.Autoritățile vamale acordă exportatorului autorizat un număr de autorizație vamală, care apare pe declarația de origine. 4.Autoritățile vamale monitorizează utilizarea acestei autorizații de către exportatorul autorizat. 5.Autoritățile vamale pot revoca autorizația în orice moment. Acestea trebuie să o facă în cazul în care exportatorul autorizat nu mai oferă garanțiile prevăzute la alineatul (1), nu mai îndeplinește condițiile prevăzute la alineatul (2) sau utilizează autorizația în mod abuziv. ARTICOLUL 24 Valabilitatea dovezii de origine 1.O dovadă de origine este valabilă timp de zece (10) luni de la data eliberării în țara exportatoare și trebuie să fie prezentată în acest termen autorităților vamale din țara importatoare. 2.Dovezile de origine care sunt prezentate autorităților vamale din țara importatoare după expirarea termenului de prezentare indicat la alineatul (1) pot fi acceptate în vederea aplicării tratamentului preferențial atunci când nerespectarea termenului se datorează unor circumstanțe excepționale.

3.În afara acestor cazuri de prezentare tardivă, autoritățile vamale din țara importatoare pot accepta dovezile de origine atunci când produsele le-au fost prezentate înainte de expirarea termenului respectiv. ARTICOLUL 25 Prezentarea dovezii de origine Dovezile de origine se prezintă autorităților vamale din țara importatoare în conformitate cu procedurile aplicabile în țara respectivă. Autoritățile respective pot solicita traducerea unei dovezi de origine și pot, de asemenea, să solicite ca declarația de import să fie însoțită de o declarație prin care importatorul atestă că produsele îndeplinesc condițiile necesare pentru aplicarea prezentului acord. ARTICOLUL 26 Importul eșalonat Atunci când, la cererea importatorului și în condițiile stabilite de către autoritățile vamale din țara importatoare, produsele demontate sau nemontate în sensul regulii generale 2 (a) de interpretare a Sistemului armonizat, care se clasifică la secțiunile XVI și XVII sau la pozițiile 7308 și 9406 din Sistemul armonizat sunt importate eșalonat, autorităților vamale li se prezintă o singură dovadă de origine, în momentul importului primei tranșe. ARTICOLUL 27 Scutiri de la obligația prezentării dovezii de origine 1.Sunt admise ca produse originare, fără a fi necesară prezentarea unei dovezi de origine, produsele expediate sub formă de colete mici de persoane fizice către persoane fizice sau care sunt transportate în bagajele personale ale călătorilor, cu condiția ca importul acestor produse să nu aibă caracter comercial și produsele să fi fost declarate ca fiind în conformitate cu cerințele prevăzute de prezentul protocol, fără să existe vreo îndoială cu privire la veridicitatea unei astfel de declarații. În cazul expedierii prin poștă, această declarație poate fi făcută prin completarea declarației vamale CN22/CN23 sau pe o foaie anexată la documentul respectiv. 2.Sunt considerate ca lipsite de orice caracter comercial importurile ocazionale care constau doar în produse rezervate uzului personal sau familial al destinatarilor sau al călătorilor, dacă este evident, prin natura și cantitatea produselor, că nu sunt destinate comercializării. 3.În plus, valoarea totală a acestor produse nu poate depăși 500 EUR pentru coletele mici sau 1 200 EUR în cazul produselor transportate în bagajele personale ale călătorilor. ARTICOLUL 28 Procedura de informare în scopuri de cumul 1.În cazul în care se aplică articolul 4 alineatul (1) și articolul 5 alineatul (1), dovada caracterului originar, în sensul prezentului protocol, al materialelor care provin dintr-un stat partener CAE, din UE, din alt stat ACP sau din TTPM este dată de certificatul de circulație a mărfurilor EUR.1 sau de declarația furnizorului, al cărei model figurează în anexa V (A) la prezentul protocol, furnizată de exportator în statul sau TTPM din care provin materialele sau în UE, atunci când materialele provin din UE. 2.În cazul în care se aplică articolul 4 alineatul (2) și articolul 5 alineatul (2), dovada prelucrării sau a transformării efectuate într-un stat partener CAE, în UE, în alt stat ACP sau în TTPM este dată de declarația furnizorului, al cărei model figurează în anexa V (B) la prezentul protocol, furnizată de exportator în statul sau TTPM din care provin materialele sau în UE, atunci când materialele provin din UE. 3.În cazul în care se aplică articolul 6 alineatul (1), documentele care constituie dovada originii sunt stabilite în conformitate cu regulile care se aplică țărilor SGP, prevăzute în Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului Vamal Comunitar. 4.În cazul în care se aplică articolul 6 alineatul (2), documentele care constituie dovada originii sunt stabilite în conformitate cu regulile prevăzute în înțelegerile sau în acordurile relevante. 5.Furnizorul întocmește o declarație a furnizorului separată pentru fiecare transport de mărfuri fie pe factura comercială aferentă transportului, fie într-o anexă la factura respectivă sau pe o notă de livrare sau pe orice alt document comercial legat de transportul respectiv care descrie materialele în cauză cu suficiente detalii pentru a permite identificarea acestora. 6.În pofida dispozițiilor alineatului (5) și în cazul în care se aplică articolul 4, atunci când un furnizor din CAE furnizează regulat unui client din statele partenere CAE mărfuri ale căror statut în ceea ce privește originea preferențială se preconizează să rămână constant de-a lungul unor perioade de timp considerabile, el poate să prezinte o singură declarație care să acopere transporturile ulterioare ale mărfurilor respective, denumită în continuare „declarație pe termen lung a furnizorului”. Declarația pe termen lung a furnizorului poate fi eliberată pentru o perioadă de maximum un (1) an de la data eliberării declarației. În cazul în care declarația pe termen lung a furnizorului nu mai este valabilă pentru mărfurile livrate, acesta informează de îndată cumpărătorul.

7.În cazul în care se aplică alineatul (6), dovada caracterului originar, în sensul prezentului protocol, al materialelor care provin dintr-un stat partener CAE este dată de declarația pe termen lung a furnizorului, al cărei model figurează în anexa V (C). Dovada prelucrării sau a transformării efectuate într-un stat partener CAE este dată de declarația pe termen lung a furnizorului, al cărei model figurează în anexa V (D). 8.Declarația furnizorului sau declarația pe termen lung a furnizorului menționată la alineatul (6) poate fi întocmită pe un formular tipizat. 9.Declarațiile furnizorului sau declarația pe termen lung a furnizorului menționată la alineatul (6) trebuie să fie semnate de mână, în original, de către furnizor. Cu toate acestea, în cazul în care declarația de origine și declarația furnizorului sunt redactate pe suport electronic, declarația furnizorului nu trebuie semnată de mână, cu condiția ca angajatul responsabil al societății furnizoare să poată fi identificat în conformitate cu cerințele autorităților vamale din statul în care sunt întocmite declarațiile furnizorului. Autoritățile vamale respective pot stabili condițiile de aplicare a prezentului alineat. 10.Declarațiile furnizorului sau declarația pe termen lung a furnizorului menționată la alineatul (6) se prezintă autorităților vamale din țara exportatoare în care s-a solicitat eliberarea certificatului de circulație a mărfurilor EUR.1. 11.Furnizorul sau furnizorul pe termen lung care întocmește o declarație trebuie să poată prezenta în orice moment, la cererea autorităților vamale din țara în care este întocmită declarația, toate documentele corespunzătoare care să facă dovada că informațiile pe care le conține declarația sunt corecte. ARTICOLUL 29 Documente justificative Documentele menționate la articolul 18 alineatul (3) și la articolul 22 alineatul (3), menite să ateste faptul că produsele pentru care s-a eliberat un certificat de circulație a mărfurilor EUR.1 sau o declarație de origine pot fi considerate produse originare dintr-un stat partener CAE, din UE sau dintr-una dintre celelalte țări sau teritorii menționate la articolele 4, 5 și 6 alineatul (2) și că îndeplinesc celelalte condiții prevăzute de prezentul protocol, pot consta, printre altele, din: (a)dovada directă a operațiunilor efectuate de către exportator sau de către furnizor pentru a obține mărfurile în cauză, care se regăsește, de exemplu, în conturile sale sau în contabilitatea sa internă; (b)documentele care dovedesc caracterul originar al materialelor folosite, eliberate sau întocmite într-un stat partener CAE, în UE sau într-una dintre celelalte țări sau teritorii menționate la articolele 4, 5 și 6 alineatul (2), în care aceste documente se utilizează în conformitate cu dreptul intern; (c)documentele care dovedesc prelucrarea sau transformarea materialelor într-un stat partener CAE, în UE sau într-una dintre celelalte țări sau teritorii menționate la articolele 4 și 5, eliberate sau întocmite într-un stat partener CAE, în UE sau într-una dintre celelalte țări sau teritorii menționate la articolele 4 și 5, în care aceste documente se utilizează în conformitate cu dreptul intern; (d)certificatele de circulație a mărfurilor EUR.1 sau declarațiile de origine care dovedesc caracterul originar al materialelor utilizate, eliberate sau întocmite într-un stat partener CAE, în UE sau într-una dintre celelalte țări sau teritorii menționate la articolele 4, 5 și 6 alineatul (2) și în conformitate cu prezentul protocol. ARTICOLUL 30 Păstrarea dovezii de origine și a documentelor justificative 1.Exportatorul care solicită eliberarea unui certificat de circulație a mărfurilor EUR.1 păstrează documentele menționate la articolul 18 alineatul (3) timp de cel puțin cinci (5) ani în statele partenere CAE și timp de cel puțin trei (3) ani în UE. 2.Exportatorul care întocmește o declarație de origine păstrează timp de cel puțin trei (3) ani o copie a acesteia, precum și documentele menționate la articolul 22 alineatul (3). 3.Furnizorul care întocmește o declarație a furnizorului păstrează copii ale acestei declarații, ale facturii, ale notelor de livrare sau ale oricărui alt document comercial la care este anexată declarația, precum și documentele menționate la articolul 29 timp de cinci (5) ani în statele partenere CAE și timp de cel puțin trei (3) ani în UE. 4.Autoritățile vamale ale țării exportatoare care eliberează un certificat de circulație EUR.1 păstrează formularul de cerere menționat la articolul 18 alineatul (2) timp de cinci (5) ani în statele partenere CAE și timp de cel puțin trei (3) ani în UE. 5.Autoritățile vamale ale țării importatoare păstrează certificatele de circulație a mărfurilor EUR.1 și declarațiile de origine care le-au fost prezentate timp de cinci (5) ani în statele partenere CAE și timp de cel puțin trei (3) ani în UE. ARTICOLUL 31

Neconcordanțe și erori formale 1.Constatarea unor mici neconcordanțe între mențiunile care apar în dovada de origine și cele care apar în documentele prezentate biroului vamal în vederea îndeplinirii formalităților de import pentru produsele respective nu duce ipso facto la considerarea dovezii de origine ca fiind nulă și neavenită, în cazul în care se stabilește în mod evident că respectivul document corespunde produselor prezentate. 2.Erorile formale evidente, cum ar fi greșelile de dactilografiere dintr-o dovadă de origine, nu ar trebui să determine refuzarea documentului, dacă aceste erori nu sunt de natură să pună la îndoială corectitudinea declarațiilor conținute în respectivul document. ARTICOLUL 32 Sumele exprimate în euro în cazul mărfurilor menționate la articolul 22 alineatul (1) litera (b) și la articolul 27 alineatul (3) 1.Pentru aplicarea dispozițiilor articolului 22 alineatul (1) litera (b) și ale articolului 27 alineatul (3) în cazurile în care produsele sunt facturate în altă monedă decât euro, sumele în monedele naționale ale statelor partenere CAE, ale statelor membre ale Uniunii Europene și ale celorlalte state sau teritorii menționate la articolele 3, 4, 5 și 6 echivalente cu sumele exprimate în euro se stabilesc anual în conformitate cu alineatele (2)-(4). Rata de schimb stabilită nu poate fi aplicată în scopuri fiscale. 2.Un transport beneficiază de dispozițiile articolului 22 alineatul (1) litera (b) sau ale articolului 27 alineatul (3) în raport cu moneda în care este întocmită factura, în funcție de suma stabilită de țara în cauză. 3.Sumele care se utilizează într-o monedă națională dată reprezintă contravaloarea în moneda respectivă a sumelor exprimate în euro în prima zi lucrătoare din luna octombrie. Sumele sunt comunicate Comisiei Europene înainte de 15 octombrie și se aplică de la 1 ianuarie anul următor. Comisia Europeană comunică sumele respective tuturor țărilor în cauză. 4.O țară poate rotunji în plus sau în minus suma rezultată din conversia în moneda sa națională a unei sume exprimate în euro. Suma rotunjită nu poate fi diferită de suma rezultată din conversie cu mai mult de 5%. O țară poate menține neschimbată contravaloarea în moneda națională a unei sume exprimate în euro în cazul în care, în momentul ajustării anuale prevăzute la alineatul (3), conversia acestei sume, înainte de orice rotunjire, duce la o creștere mai mică de 15% a contravalorii sale în moneda națională. Contravaloarea în moneda națională poate fi menținută neschimbată în cazul în care conversia ar duce la o scădere a acestei contravalori. 5.Sumele exprimate în euro fac obiectul unei revizuiri de către Comitet la cererea UE sau a statelor partenere CAE. La efectuarea acestei revizuiri, Comitetul analizează necesitatea de a menține efectele limitelor respective în termeni reali. În acest scop, el poate decide modificarea sumelor exprimate în euro. TITLUL V COOPERAREA ADMINISTRATIVĂ ARTICOLUL 33 Condiții administrative în care produsele pot beneficia de pe urma prezentului acord 1.Produsele originare, în sensul prezentului protocol, dintr-un stat partener CAE sau din UE beneficiază, la data declarației vamale de import, de tratamentul preferențial rezultat din prezentul acord numai cu condiția să fie exportate începând de la data la care țara exportatoare respectă dispozițiile prevăzute la alineatul (2). 2.Părțile procedează la instituirea: (a)măsuri naționale și regionale necesare pentru punerea în aplicare și controlul respectării normelor și procedurilor stabilite prin prezentul protocol, inclusiv, atunci când este cazul, a măsurilor necesare pentru aplicarea articolelor 4, 5 și 6; (b)structurilor administrative și a sistemelor necesare pentru gestionarea corespunzătoare și controlul originii produselor și pentru respectarea celorlalte condiții stabilite prin prezentul protocol. 3.Părțile efectuează notificările menționate la articolul 34. ARTICOLUL 34

Notificarea autorităților vamale 1.Statele partenere CAE și statele membre ale Uniunii Europene își comunică reciproc, prin intermediul secretariatului CAE și al Comisiei Europene, adresele autorităților vamale responsabile pentru eliberarea și verificarea certificatelor de circulație a mărfurilor EUR.1, a declarațiilor de origine sau a declarațiilor furnizorului, precum și a specimenelor de ștampile pe care le utilizează birourile lor vamale pentru eliberarea acestor certificate. Certificatele de circulație a mărfurilor EUR.1 și declarațiile de origine sau declarațiile furnizorului sunt acceptate în scopul aplicării tratamentului preferențial de la data primirii informațiilor de către secretariatul CAE și Comisia Europeană. 2.Statele partenere CAE și statele membre ale Uniunii Europene se informează reciproc de îndată cu privire la orice modificare a informațiilor menționate la alineatul (1). 3.Autoritățile menționate la alineatul (1) acționează sub autoritatea guvernului țării în cauză. Autoritățile responsabile pentru control și verificare fac parte din autoritățile guvernamentale ale țării în cauză. ARTICOLUL 35 Metode de cooperare administrativă 1.Pentru a asigura o aplicare corespunzătoare a prezentului protocol, UE, statele partenere CAE și celelalte țări și teritorii menționate la articolele 4, 5 și 6 își acordă reciproc asistență, prin intermediul administrațiilor vamale competente, pentru verificarea autenticității certificatelor de circulație a mărfurilor EUR.1, a declarațiilor de origine sau a declarațiilor furnizorului, precum și a corectitudinii informațiilor furnizate în documentele respective. 2.Autoritățile consultate furnizează informațiile relevante cu privire la condițiile în care a fost obținut produsul, în special condițiile în care s-au respectat regulile de origine în diferitele state partenere CAE, în UE și în celelalte țări și teritorii în cauză menționate la articolele 4, 5 și 6. ARTICOLUL 36 Controlul dovezilor de origine 1.Controalele ulterioare ale dovezilor de origine se efectuează pe baza unei analize a riscurilor și prin sondaj sau ori de câte ori autoritățile vamale ale țării importatoare au suspiciuni întemeiate în ceea ce privește autenticitatea acestor documente, caracterul originar al produselor în cauză sau îndeplinirea celorlalte condiții prevăzute de prezentul protocol. 2.În scopul aplicării dispozițiilor alineatului (1), autoritățile vamale din țara importatoare returnează certificatul de circulație a mărfurilor EUR.1 și factura, în cazul în care a fost prezentată, declarația de origine sau o copie a acestor documente autorităților vamale din țara exportatoare indicând, dacă este cazul, motivele care stau la baza cererii de efectuare a unui control. În sprijinul cererii de efectuare a controlului, se prezintă orice document și informație obținută care indică faptul că datele furnizate în dovada de origine sunt incorecte. 3.Controlul este efectuat de către autoritățile vamale din țara exportatoare. În acest scop, ele au dreptul să solicite orice dovezi și să efectueze orice verificare a conturilor exportatorului sau producătorului sau orice alt control pe care îl consideră util. 4.În cazul în care autoritățile vamale din țara importatoare decid să suspende acordarea tratamentului preferențial produselor în cauză în așteptarea rezultatelor controlului, ele acordă importatorului liberul de vamă pentru produse, sub rezerva măsurilor de precauție pe care le consideră necesare. 5.Autoritățile vamale care solicită controlul sunt informate asupra rezultatelor acestuia în cel mai scurt timp. Aceste rezultate trebuie să indice cu claritate dacă documentele sunt autentice și dacă produsele în cauză pot fi considerate produse originare dintr-un stat partener CAE, din UE sau din una dintre celelalte țări și teritorii menționate la articolele 3, 4, 5 și 6, precum și dacă îndeplinesc celelalte cerințe prevăzute de prezentul protocol. 6.În cazul unor îndoieli întemeiate și în absența unui răspuns în termen de zece (10) luni de la data cererii de efectuare a controlului sau în cazul în care răspunsul nu conține informații pentru a stabili autenticitatea documentului în cauză sau originea reală a produselor, autoritățile vamale care solicită controlul refuză acordarea tratamentului preferențial, cu excepția unor circumstanțe excepționale. 7.Pentru anchetele comune referitoare la dovezile de origine, părțile se raportează la articolul 7 din protocolul II privind asistența administrativă reciprocă în domeniul vamal. ARTICOLUL 37 Controlul declarațiilor furnizorilor

1.Controlul declarațiilor furnizorilor se efectuează pe baza unei analize a riscurilor și prin sondaj sau ori de câte ori autoritățile vamale ale țării în care astfel de declarații au stat la baza emiterii unui certificat de circulație a mărfurilor EUR.1 sau a întocmirii unei declarații de origine au suspiciuni întemeiate privind autenticitatea documentului sau corectitudinea informațiilor din documentul respectiv. 2.Autoritățile vamale cărora li se prezintă o declarație a furnizorului pot solicita autorităților vamale ale statului în care s-a făcut declarația să emită o fișă de informații, al cărei model figurează în anexa VI la prezentul protocol. În același timp, autoritățile de certificare cărora li se prezintă o declarație a furnizorului pot solicita exportatorului să prezinte o fișă de informații emisă de autoritățile vamale ale statului în care s-a făcut declarația. O copie a fișei de informații se păstrează la biroul care a eliberat-o timp de cel puțin cinci (5) ani în cazul statelor partenere CAE și timp de cel puțin trei (3) ani în cazul UE. 3.Autoritățile vamale care solicită controlul sunt informate cu privire la rezultatele acestuia în termen de zece (10) luni. Rezultatele trebuie să indice clar dacă informațiile care figurează în declarația furnizorului sunt corecte și permit autorităților vamale să determine dacă și în ce măsură declarația furnizorului poate fi luată în considerare pentru eliberarea unui certificat de circulație a mărfurilor EUR.1 sau pentru întocmirea unei declarații de origine. 4.Controlul este efectuat de autoritățile vamale ale țării în care a fost întocmită declarația furnizorului. În acest scop, autoritățile în cauză sunt abilitate să solicite orice element de probă sau să verifice conturile furnizorului sau să efectueze orice control pe care îl consideră necesar pentru verificarea corectitudinii declarației furnizorului. 5.Orice certificat de circulație EUR.1 sau declarație de origine emisă sau întocmită pe baza unei declarații incorecte a furnizorului este considerată nulă de drept. ARTICOLUL 38 Soluționarea litigiilor În cazul în care apar litigii legate de procedurile de control prevăzute la articolele 36 și 37 care nu pot fi soluționate între autoritățile vamale care au solicitat controlul și autoritățile vamale responsabile de efectuarea lui sau în cazul în care litigiile respective ridică o problemă legată de interpretarea prezentului protocol, acestea se înaintează Comitetului. În toate cazurile, soluționarea litigiilor dintre importator și autoritățile vamale din țara importatoare are loc în conformitate cu legislația țării respective. ARTICOLUL 39 Sancțiuni Se aplică sancțiuni oricărei persoane care întocmește sau solicită întocmirea unui document care conține date inexacte în scopul obținerii unui tratament preferențial pentru produse. ARTICOLUL 40 Derogări 1.Comitetul poate adopta derogări de la prezentul protocol atunci când acestea se justifică pentru dezvoltarea industriilor existente sau crearea de noi industrii în statele partenere CAE. Statul sau statele partenere CAE în cauză notifică Uniunii Europene, înainte sau în același timp cu sesizarea Comitetului, cererea de derogare și motivele cererii în conformitate cu alineatul (2). UE acceptă toate cererile statelor partenere CAE care sunt justificate în mod corespunzător în conformitate cu prezentul articol și care nu pot produce un prejudiciu grav unui sector economic al UE. 2.Pentru a facilita examinarea cererilor de derogare de către Comitet, statul sau statele partenere CAE solicitante furnizează în sprijinul cererii lor, prin intermediul formularului care figurează în anexa VII la prezentul protocol, informații cât mai complete referitoare în special la aspectele enumerate mai jos: (a)descrierea produsului finit;

(b)natura și cantitatea materialelor originare dintr-o țară terță; (c)natura și cantitatea materialelor originare din statele partenere CAE sau din țările sau teritoriile menționate la articolele 4 și 5 sau ale materialelor transformate pe teritoriul acestora; (d)procesele de fabricație; (e)valoarea adăugată; (f)numărul de angajați din întreprinderea în cauză; (g)volumul anticipat de exporturi către UE; (h)alte surse posibile de aprovizionare cu materii prime; (i)justificarea duratei solicitate în funcție de eforturile depuse pentru găsirea unor noi surse de aprovizionare; (j)alte observații. Aceleași norme se aplică oricărei cereri de prelungire. Comitetul poate modifica formularul. 3.Examinarea cererilor ține seama, în special, de: (a)nivelul de dezvoltare sau situarea geografică a statului sau a statelor partenere CAE în cauză; (b)cazurile în care aplicarea regulilor de origine existente ar afecta semnificativ capacitatea unei industrii existente dintr-un stat partener CAE de a-și continua exporturile către UE, în special cazurile în care această aplicare ar putea duce la încetarea activităților sale; (c)cazurile specifice în care se poate demonstra clar că investițiile importante într-o industrie ar putea fi descurajate de regulile de origine și în cazul în care derogarea care favorizează realizarea programului de investiții ar permite ca respectarea acestor reguli să se facă în etape. 4.În fiecare caz, se procedează la o examinare pentru a stabili dacă regulile referitoare la cumulul de origine nu permit rezolvarea problemei. 5.La examinarea cererilor se ține seama în special, după caz, de posibilitatea conferirii caracterului originar produselor care conțin materiale originare din țări în curs de dezvoltare învecinate, din țările cel mai puțin dezvoltate sau din țări în curs de dezvoltare cu care unul sau mai multe state partenere CAE au relații speciale, cu condiția să se poată stabili o cooperare administrativă satisfăcătoare. 6.Fără a aduce atingere dispozițiilor alineatelor (1)-(5), derogarea se acordă cu condiția să nu fie de natură de a cauza un prejudiciu grav unui sector economic al UE sau al unuia sau mai multor state membre. 7.Fără a aduce atingere alineatelor (1)-(6) și în plus față de acestea, derogările privind fileul de ton de la poziția 1604 produs din ton neoriginar de la pozițiile 0302 sau 0303 se acordă în limita unei cote anuale de 5 000 de tone. Cererile de derogare se prezintă de către statele partenere EAC, în conformitate cu cota menționată anterior, Comitetului, care acordă respectivele derogări automat și le aplică pe cale de decizie. 8.Comitetul ia măsurile necesare pentru a garanta luarea unei decizii în cel mai scurt timp și, în orice caz, nu mai târziu de șaptezeci și cinci (75) de zile lucrătoare de la primirea cererii de către copreședintele UE al Comitetului. În cazul în care UE nu informează un stat partener EAC cu privire la poziția sa față de cerere în termenul menționat, se consideră că cererea a fost acceptată.

9.(a)Derogarea este valabilă pe o perioadă, de regulă, de cinci (5) ani care urmează a fi stabilită de Comitet. (b)Decizia de derogare poate să prevadă reînnoirea sa fără să mai fie necesară o nouă decizie a Comitetului, cu condiția ca statul partener CAE în cauză să prezinte, cu trei (3) luni înainte de sfârșitul fiecărei perioade, o dovadă că încă nu poate îndeplini condițiile prezentului protocol de la care s-a derogat. În cazul oricăror obiecții privind prelungirea, Comitetul le examinează în cel mai scurt timp și decide dacă să prelungească derogarea. Comitetul procedează în conformitate cu dispozițiile alineatului (8). Se iau toate măsurile necesare pentru evitarea întreruperilor în aplicarea derogării. (c)În decursul perioadelor menționate la literele (a) și (b), Comitetul poate proceda la o reexaminare a condițiilor de aplicare a derogării, dacă se constată că au intervenit modificări substanțiale ale elementelor de fond care au motivat decizia de acordare a derogării. La încheierea acestei examinări, Comitetul poate decide să modifice termenii deciziei sale în ceea ce privește domeniul de aplicare al derogării sau orice altă condiție prevăzută anterior. TITLUL VI CEUTA ȘI MELILLA ARTICOLUL 41 Condiții speciale 1.Termenul „UE” folosit în prezentul protocol nu include Ceuta și Melilla. Termenul „produse originare din UE” nu include produsele originare din Ceuta și Melilla. 2.Dispozițiile prezentului protocol se aplică, mutatis mutandis, pentru a decide dacă produsele pot fi considerate originare dintr-un stat partener CAE atunci când sunt importate în Ceuta și Melilla. 3.Atunci când produsele obținute integral în Ceuta, Melilla sau în UE sunt supuse unei prelucrări sau unei transformări într-un stat partener CAE, acestea se consideră obținute integral într-un stat partener CAE. 4.Prelucrările sau transformările efectuate în Ceuta, Melilla sau în UE se consideră a fi efectuate într-un stat partener CAE atunci când materialele sunt supuse unei prelucrări sau transformări ulterioare într-un stat partener CAE. 5.În scopul aplicării alineatelor (3) și (4), operațiunile insuficiente menționate la articolul 9 din prezentul protocol nu se consideră prelucrări sau transformări. 6.Ceuta și Melilla sunt considerate un singur teritoriu. TITLUL VII DISPOZIȚII FINALE ARTICOLUL 42 Revizuirea și aplicarea regulilor de origine 1.În conformitate cu articolele 9 și 142 din prezentul acord, prezentul protocol și anexele sale vor fi revizuite o dată la cinci (5) ani după intrarea în vigoare a prezentului acord sau ori de câte ori statele partenere CAE sau UE solicită acest lucru, cu scopul de a aduce orice modificare sau adaptare necesară, în special în ceea ce privește principiul conform căruia, ori de câte ori este posibil și cu acordul ambelor părți, pentru fiecare regulă specifică produsului prevăzută în anexa II se aplică aceeași regulă de origine exporturilor din ambele părți. În cadrul acestor revizuiri, părțile examinează, de asemenea, nevoile de dezvoltare ale statelor partenere CAE, precum dezvoltarea tehnologiilor, procesele de producție și toți ceilalți factori. Deciziile luate sunt puse în aplicare în cel mai scurt timp posibil.

2.În conformitate cu articolul 29 din prezentul acord, Comitetul are, printre altele, următoarele atribuții: (a)de a lua decizii privind cumulul în condițiile prevăzute la articolul 6; (b)de a lua decizii privind derogările de la prezentul protocol în condițiile prevăzute la articolul 40; (c)de a recomanda Consiliului APE modificări ale prezentului protocol. ARTICOLUL 43 Modificarea protocolului Consiliul APE poate decide modificarea dispozițiilor prezentului protocol. ARTICOLUL 44 Anexe Anexele la prezentul protocol fac parte integrantă din acesta. ARTICOLUL 45 Punerea în aplicare a protocolului UE și statele partenere CAE iau, fiecare la rândul său, măsurile necesare pentru punerea în aplicare a prezentului protocol. ANEXA I Protocolul 1 Note introductive la lista din anexa II Nota 1: Lista prevede, pentru toate produsele, condițiile necesare pentru ca aceste produse să poată fi considerate suficient prelucrate și transformate în sensul articolului 8 din protocol. Nota 2: 1.Primele două coloane din listă descriu produsul obținut. Prima coloană indică numărul poziției sau numărul capitolului din Sistemul armonizat, iar a doua coloană indică denumirea mărfurilor folosită în acest sistem pentru poziția sau capitolul respectiv. În dreptul mențiunilor din primele două coloane figurează o regulă în coloanele 3 sau 4 și 5 sau 6. Atunci când, în anumite cazuri, numărul din prima coloană este precedat de „ex”, acest lucru indică faptul că regula din coloanele 3 sau 4 și 5 sau 6 se aplică numai pentru partea de poziție descrisă în coloana 2.

2.Atunci când numerele de poziție sunt grupate în coloana 1 sau este menționat un număr de capitol și produsele care figurează în coloana 2 sunt, în consecință, denumite în termeni generali, regula corespunzătoare enunțată în coloanele 3 sau 4 și 5 sau 6 se aplică tuturor produselor care, în cadrul Sistemului armonizat, sunt clasificate la diferitele poziții ale capitolului în cauză sau la pozițiile care sunt grupate în coloana 1. 3.Atunci când lista include diferite reguli aplicabile unor produse diferite care se clasifică la aceeași poziție, fiecare liniuță include denumirea referitoare la partea poziției care face obiectul regulii corespunzătoare în coloanele 3 sau 4 și 5 sau 6. 4.În cazul în care, pentru o mențiune din primele două coloane, este prevăzută o regulă în coloanele 3 sau 4 și 5 sau 6, exportatorul are opțiunea de a aplica fie regula din coloana 3 sau pe cea din coloana 4, fie regula din coloana 5 sau pe cea din coloana 6. În cazul în care nu există o regulă privind originea în coloana 4 sau 6, se aplică regula enunțată în coloana 3 sau 5. Nota 3: 1.Dispozițiile articolului 8 din protocol privind produsele care au dobândit caracterul originar și care sunt utilizate pentru fabricarea altor produse se aplică indiferent dacă acest caracter a fost dobândit în fabrica în care sunt utilizate aceste produse sau în altă fabrică din Uniunea Europeană sau din statele partenere CAE. Exemplu: Un motor de la poziția 8407, pentru care regula prevede că valoarea materialelor neoriginare care pot fi utilizate nu poate să depășească 40% din prețul franco fabrică, este fabricat din „alte eboșe obținute prin forjare din oțeluri aliate” de la poziția ex 7224. Dacă forjarea s-a efectuat în UE dintr-un lingou neoriginar, motorul a obținut deja caracterul originar în temeiul normei pentru poziția ex 7224 din listă. Forjarea poate fi considerată astfel un proces care conferă caracterul originar în calculul valorii motorului, indiferent dacă acesta a fost produs în aceeași fabrică sau într-o altă fabrică din Uniunea Europeană. Prin urmare, valoarea lingoului neoriginar nu se ia în considerare la stabilirea valorii materialelor neoriginare utilizate. 2.Regula din listă stabilește gradul minim de prelucrare sau de transformare ce trebuie efectuată, iar un grad mai ridicat de prelucrare sau transformare conferă, de asemenea, caracter originar; dimpotrivă, realizarea unui nivel mai redus de prelucrare sau transformare nu poate conferi caracterul originar. Astfel, în cazul în care o regulă prevede că pot fi utilizate materiale neoriginare într-o anumită etapă a procesului de fabricație, utilizarea acestor materiale într-o etapă anterioară este autorizată, în timp ce utilizarea acelorași materiale într-o etapă ulterioară nu este autorizată. 3.Fără a aduce atingere notei 3.2, în cazul în care regula autorizează folosirea „materialelor de la orice poziție”, pot fi utilizate, de asemenea, materialele de la aceeași poziție ca și produsul sub rezerva restricțiilor speciale care pot fi enunțate și în regulă. Cu toate acestea, expresia „fabricare din materiale de la orice poziție, inclusiv materiale de la poziția …” implică faptul că pot fi utilizate numai materialele clasificate la aceeași poziție ca și produsul a cărui descriere diferă de descrierea produsului care figurează în coloana 2 din listă. 4.În cazul în care o regulă din listă prevede că un produs poate fi fabricat din mai multe materiale, acest lucru înseamnă că pot fi utilizate unul sau mai multe dintre aceste materiale. Regula nu implică obligativitatea utilizării tuturor acestor materiale. Exemplu: Regula aplicabilă țesăturilor de la pozițiile 5208-5212 prevede că pot fi utilizate fibre naturale și că, printre altele, se pot utiliza, de asemenea, materiale chimice. Aceasta nu înseamnă că trebuie utilizate ambele; este posibil să se utilizeze una, cealaltă sau ambele. 5.Atunci când o regulă din listă prevede obligativitatea fabricării unui produs dintr-un anumit material, această condiție nu împiedică, în mod evident, utilizarea altor materiale care, prin natura lor, nu pot satisface condiția prevăzută de regulă. (A se vedea și nota 6.3 de mai jos privind textilele). Exemplu: Regula privind produsele alimentare preparate de la poziția 1904, care exclude în mod expres utilizarea cerealelor și a derivaților acestora, nu interzice utilizarea sărurilor minerale, a substanțelor chimice și a altor aditivi care nu sunt obținuți din cereale. Cu toate acestea, regula nu se aplică produselor care, deși nu pot fi fabricate din materialele specifice prevăzute în listă, pot fi fabricate dintr-un material de același fel într-o etapă anterioară de fabricație. Exemplu: În cazul unui articol de îmbrăcăminte clasificat la ex capitolul 62, fabricat din materiale nețesute, dacă se prevede că această categorie de articole poate fi fabricată numai din fire neoriginare, nu este permisă utilizarea materialelor textile nețesute, chiar dacă materialele nețesute nu pot fi obținute în mod normal din fire. În aceste cazuri, materialele care pot fi utilizate sunt cele din etapa de fabricație imediat anterioară obținerii firelor, adică în stadiul de fibră. 6.Atunci când o regulă din listă prevede două procentaje ale valorii maxime a materialelor neoriginare care pot fi folosite, aceste procentaje nu pot fi adunate. Cu alte cuvinte, valoarea maximă a tuturor materialelor neoriginare utilizate nu poate depăși în niciun caz procentajul maxim prevăzut. De asemenea, procentajele individuale nu trebuie depășite pentru materialele specifice cărora li se aplică.

Nota 4: 1.Termenul „fibre naturale” se folosește în listă pentru a desemna alte fibre decât cele artificiale sau sintetice. Termenul trebuie limitat la stadiile anterioare filării, inclusiv deșeurile, și, în absența unor dispoziții contrare, include fibrele care au fost cardate, pieptănate sau altfel transformate pentru filare, dar nefilate. 2.Termenul „fibre naturale” cuprinde părul de cal de la poziția 0503, mătasea de la pozițiile 5002 și 5003, precum și lâna, părul fin și grosier de animale de la pozițiile 5101-5105, fibrele de bumbac de la pozițiile 5201-5203 și celelalte fibre de origine vegetală de la pozițiile 5301-5305. 3.Termenii „pastă textilă”, „substanțe chimice” și „materiale destinate fabricării hârtiei”, folosiți în listă, desemnează materialele care nu sunt clasificate la capitolele 50-63 și care pot fi utilizate în vederea fabricării fibrelor sau firelor sintetice sau artificiale sau a firelor sau fibrelor de hârtie. 4.Termenul „fibre sintetice sau artificiale discontinue” utilizat în listă include cablurile de filamente, fibrele discontinue și deșeurile de fibre sintetice sau artificiale discontinue de la pozițiile 5501-5507. Nota 5: 1.Atunci când, pentru un anumit produs din listă, se face trimitere la prezenta notă, condițiile stabilite în coloana 3 nu se aplică pentru materialele textile de bază utilizate la fabricarea acestui produs, care, luate împreună, reprezintă 10% sau mai puțin din greutatea totală a tuturor materialelor textile de bază utilizate. (A se vedea, de asemenea, notele 5.3 și 5.4 de mai jos). 2.Cu toate acestea, toleranța menționată la nota 5.1 se aplică numai produselor amestecate care au fost obținute din două sau mai multe materiale textile de bază. Materialele textile de bază sunt următoarele: –mătasea, –lâna, –părul grosier de animale, –părul fin de animale, –părul de cal, –bumbacul, –materialele destinate fabricării hârtiei și hârtia, –inul, –cânepa, –iuta și alte fibre textile liberiene, –sisalul și alte fibre textile din genul „Agave”,

–nuca de cocos, abaca, ramia și alte fibre textile vegetale, –filamentele sintetice, –filamentele artificiale, –filamentele conductoare electrice, –fibrele sintetice discontinue de polipropilenă, –fibrele sintetice discontinue de poliester, –fibrele sintetice discontinue de poliamidă, –fibrele sintetice discontinue de poliacrilonitril, –fibrele sintetice discontinue de poliimidă, –fibrele sintetice discontinue de politetrafluoretilenă, –fibrele sintetice discontinue de sulfură de polifenil, –fibrele sintetice discontinue de clorură de polivinil, –alte fibre sintetice discontinue, –fibrele artificiale discontinue de viscoză, –alte fibre artificiale discontinue, –firele de poliuretan segmentate cu segmente flexibile de polieteri, izolate sau nu, –firele de poliuretan segmentate cu segmente flexibile de poliester, izolate sau nu, –produsele de la poziția 5605 (fire metalice și fire metalizate) formate dintr-un miez care constă fie într-o bandă îngustă de aluminiu, fie într-o peliculă de material plastic acoperită sau nu cu pulbere de aluminiu, cu o lățime de cel mult 5 mm, acest miez fiind inserat prin lipire între două pelicule de material plastic cu un lipici transparent sau colorat, –celelalte produse de la poziția 5605. Exemplu:

Un fir de la poziția 5205 obținut din fibre de bumbac de la poziția 5203 și din fibre sintetice discontinue de la poziția 5506 este un fir în amestec. Din acest motiv, fibrele sintetice discontinue neoriginare care nu îndeplinesc regulile de origine (care impun fabricarea din materiale chimice sau pastă textilă) pot fi utilizate până la un nivel de 10 % din greutatea firului. Exemplu: O țesătură de lână de la poziția 5112 obținută din fire de lână de la poziția 5107 și din fibre sintetice discontinue de la poziția 5509 este o țesătură în amestec. Prin urmare, firele sintetice care nu îndeplinesc regulile de origine (care impun fabricarea din materiale chimice sau pastă textilă) sau firele de lână care nu îndeplinesc regulile de origine (care impun fabricarea din fibre naturale necardate, nepieptănate sau transformate altfel pentru filare) sau o combinație a acestor două tipuri de fire pot fi utilizate cu condiția ca greutatea lor să nu depășească 10 % din greutatea țesăturii. Exemplu: O suprafață textilă cu smocuri de la poziția 5802 fabricată din fire de bumbac de la poziția 5205 și dintr-o țesătură din bumbac de la poziția 5210 se consideră a fi produs în amestec numai dacă țesătura de bumbac este ea însăși o țesătură în amestec, fiind fabricată din fire clasificate la două poziții diferite sau dacă firele de bumbac utilizate sunt la rândul lor în amestec. Exemplu: În cazul în care suprafața textilă cu smocuri în cauză este fabricată din fire de bumbac de la poziția 5205 și dintr-o țesătură sintetică de la poziția 5407, este evident că cele două fire utilizate sunt două materiale textile diferite și că țesătura textilă cu smocuri este, în consecință, un produs în amestec. 3.În cazul produselor care încorporează „fire de poliuretan segmentate cu segmente flexibile de poliester, izolate sau nu”, această toleranță este de 20 % în ceea ce privește firele. 4.În cazul produselor care conțin „un miez compus fie dintr-o bandă subțire din aluminiu, fie dintr-o peliculă de material plastic acoperită sau nu cu pulbere de aluminiu, cu o lățime de cel mult 5 mm, acest miez fiind inserat prin lipire între două pelicule din material plastic”, toleranța în ceea ce privește acest miez este de 30 %. Nota 6: 1.Pentru produsele textile confecționate pentru care există în listă o notă de subsol care face trimitere la prezenta notă introductivă, pot fi utilizate garnituri și accesorii din materiale textile care nu respectă regula stabilită în coloana 3 din listă în ceea ce privește produsul confecționat respectiv, cu condiția ca greutatea lor să nu depășească 10 % din greutatea totală a tuturor materialelor textile incluse. Garniturile și accesoriile din materiale textile în cauză sunt cele clasificate la capitolele 50-63. Căptușelile și furniturile nu sunt considerate garnituri sau accesorii. 2.Garniturile, accesoriile sau alte produse utilizate care conțin materiale textile nu trebuie să îndeplinească condițiile din coloana 3, chiar și în cazul în care nu sunt reglementate de nota 3.5. 3.În conformitate cu nota 3.5, garniturile, accesoriile sau alte produse neoriginare care nu conțin materiale textile pot fi utilizate fără restricții în cazul în care nu pot fi fabricate din materialele menționate în coloana 3 din listă. De exemplu, în cazul în care o regulă din listă prevede pentru un anumit articol din materiale textile, de exemplu, o bluză, că trebuie utilizate fire, acest lucru nu împiedică utilizarea articolelor din metal, cum sunt nasturii, deoarece aceștia nu pot fi fabricați di